Učbenik *Na pragu besedila* je učbenik z dolgoletno tradicijo v slovenskem srednješolskem sistemu. *Na pragu besedila 4 – izdaja s plusom* predstavlja dodatno posodobitev in nadgradnjo tega učbenika. Nadgradnja v celoti upošteva veljavni učni načrt. Glede na prejšnje izdaje istoimenskega učbenika prinaša nova izdaja dopolnitve, ki izhajajo iz novih potreb pouka slovenskega jezika in iz novih spoznanj jezikoslovne in didaktične stroke.

Učbenik je pomemben, ker zaključuje celoten učbeniški komplet. Na voljo bo torej prenovljeno gradivo za pouk od 1. do 4. letnika srednjih šol.

Učbenik je razmeroma kratek, s čimer se prilagaja dejanski razporeditvi obravnavi nove jezikovne snovi v razmerju s pripravo na maturo.

Celoten komplet, tudi zadnji del učbenika, odlikujejo:

* večji poudarek na podajanju slovničnih vsebin na način, ki omogoča preglednejše spremljanje jezikovnega sistema in opazovanje jezikovnih zakonitosti tudi zunaj besedila,
* povezovanje pouka slovenščine s poukom drugih tujih jezikov in navezovanje jezikovnega pouka slovenščine na književni pouk slovenščine,
* umestitev sodobnih elektronskih oblik komuniciranja in upoštevanje raziskav s tega področja,
* večjo vključenost spletnih slovarjev in svetovalnic.

Poleg tega je odlika učbenika po eni strani enostavnejši jezik razlage ter enostavnejša struktura in po drugi strani podrobnejša obravnava vsebin, za katere se je izkazalo, da so za sodobnega dijaka še posebej pomembne.

Po mojem mnenju gre za trenutno najkvalitetnejši srednješolski učbenik za 4. letnik gimnazij in srednjih strokovnih šol in tudi najkvalitetnejši učbeniški komplet v celoti.

Z avtoricami sem bil v stiku v celotnem procesu nastajanja učbenika. Glede na predhodne tri učbenike sem imel manj pripomb, saj gre za relativno »nesporno« snov z vidika podajanja v srednjih šolah. Vse moje pripombe in predloge so avtorice upoštevale v okviru recenzentskega postopka, ki je bil resen, intenziven in je obsegal več krogov.

Po natančnem in večkratnem pregledu učbenika (tako besedilnega kot nebesedilnega dela) lahko zato zagotovim, da je učbenik – in zdaj tudi celoten učbeniški komplet – skladen s sodobnimi spoznanji jezikoslovne stroke in bo zagotovo eden pomembnejših oblikovalcev še boljšega jezikovnega pouka slovenščine.

Dr. Kozma Ahačič

30. 4. 2021